Ek het nie rerig 'n plan gehad nie, maar wat moes gebeur is dat ek by 'n brandstofpomp moes uitkom omrede ek minde as 'n halwe tenk gehad het. Ook was daar 'n paar DVDs wat moes teruggaan. Ek kies toe sommer teerpad Graaff-Reinet toe en slat twee vlieë met eenslag dood. Maar kerels, dit was mos maandeinde naweek gewees en die dorp lyk effe beroerd met elke tweede ou wat erg slinger. Mens moet maar koeskoes ry.
Ek ry die mooi Oubergpas uit, sommer teen 'n slakkepas want ek is heel rustig en daar is geen verkeer nie. Dis net ry vir g'n rede nie, net vir die lekker.
Ek draai af op die Nieu-Bethesda grondpad en stop vir 'n kiekie. Kan so 'n blink tweespoor na mens roep of hoe?
Ek ry verder en dis nie baie lank nie en ek beginne die BMW se stof raakry. Ek gee bietjie vet dat ek hom kan verbygaan en uit sy stof kom. Hy ry nou stadiger as gevolg van die spoelslote oor die pad van die week se reën. Hy trek darem heel links dat ek maklik kan verbykom. Ek bedank hom en ry verder. Ek sien 2 motorfietse van vooraf aankom, ek ry stadiger en wilwil nog stop om te gesels maar ek sien die manne op 1200 GSe waai maar issie lus vir gesels nie. Baai julle
Ek ry verder, dis 'n pragtige dag om sommer te drentel. Ek is maar ligtig vir die beton driffies nadat ek laas met my XR650 lekker neer gewetter het. Orals loop die water en die dammetjies het water in. Ek stop sommer by Bloukrans plaas se driffie vir 'n paar kiekies. Net toe ek weer ry kom die man en sy gesin daar verby, Sondag plaas uitstapie. Die man beloer my nog so asof ek 'n baaiker is maar ek groet hom in goeie Afrikaans en hy glimlag. Skielik is hy lus vir gesels, ek ook. Hy seg hulle het dié week 7mm gemeet maar voorverlede week het hy 'n duim gemeet. Lekker. Ons warrawarra nog so 'n stuk voor ons die pad vat. Lekker om sommer so met vreemdelinge oor gemeenskaplike sake te kan geselsies maak.
Riverdene is 'n redelik bekende plaas in die distrik, hy het 'n mooi ligging. Maar deesdae lyk dit my hulle leef van hulle gebou huurgeld op die dorp. Daar is nie groot tekens van woelinge hier nie. Dalk is dit die Sondag.
Die tweespoor klim nou die berge in en oor en die pad is plekplek erg verspoel. Ek kom twee klonkies tee wat oppad Nieu-Bethesda toe is. Die wind waai kwaai van voor so hulle hoor my nie. Ek toettoet hulle en, al is ek nog 'n ent weg, skrik hulle hulselwers amper moeg. Hulle lag dat hulle rol, ek lag saam en waai die manne. Wakker wees kerels, die baaikers is oppad.
Ek stoot aan want dit raak al middagete se kant toe en ek wil nog ontbyt eet by Tannie Ydil hulle se plekkie op Nieu-Bethesda. Maar wys jou net, 'n man maggie haastig raakie of jy sien jou agterent sonder 'n spieël. Die afdraendepad is erg verspoel en dit lyk meer na loopgrawe as spoelslote wat dwars oor hom loop. En daar is baie los klippers. Na ek myself die tweede keer uitasem geskrik het, slêk ek 'n stukkie af. Ek wil ontbyt oppie dorpie eet, nie hospitaalkos nie
Ek stop eers om die mooi ou Kompasberg in sy wit sneeukleed af te neem. Hou hy geduldig wag oor die fraaie Nieu-Bethesda hieronder
By Tannie Ydil se plekkie aangekom, groet sy vriendelik, bring sommer my gewone koppie tee nog voor ek vra en gaan aan die gesels. Ek hou van ou mense, hulle gesels lekker en vertel altyd van vervloë dae, van 'n tyd wat verby is. Ek vra soms so 'n paar vrae om hulle aan te steek dan laat waai hulle en ek luister lekker. Hulle geniet die vertelling so veel soos wat ek die geluister geniet.
Die platteland is 'n ander plek kerels. Dis 'n lekker plek waar mens nog mens kan wees en daar samesyn onder mekaar is.
Dankie ouens, ja dis maar 'n mooi deel van ons land jong. Sal interessant wees om te hoor hoekom dit vir julle so bekoorlik is? Vir my is dit die oopte, stilte en die relatief ongereptheid daarvan.
Dorsland, vir iemand soos ek wat baie stront kan praat maar eintlik 'n baie stil mens is, is daar nie 'n beter plek om jouself te vind en jou gedagtes te laat gaan soos die Bosveld en die Karoo nie.
Diep in die Bosveld is natuurlik my eerste opsie, veral in die aand om 'n vuur met al die nag geluide, ongelukig is dit iets wat jy nie kan beleef as jy in 'n groep is nie.
Ek hou ook baie van geskiedenis en het 'n manier om my daar in te kan leef en waar kan jy nou 'n beter plek kry om dit te doen as in die Karoo of Bosveld.
Nee maar ernstig, as jy in die aand alleen om 'n vuur in die genoemde plekke sit voel dit nie of jy alleen is nie, dit voel of die natuur saam met jou sit en wag om met jou te wil gesels.
@Jakkals: Ja, soms is dit nodig om al die geraas - binne en buite 'n ou se kop - vir 'n ruk lank net doodstil te maak, sommer keelaf te sny dat mens weer die sin van die lewe kan hoor.